**OSNOVNA ŠKOLA „PETAR ZRINSKI“ JALŽABET**

*Temeljem odluke Tima za kvalitetu rada škole i Učiteljskog vijeća raspisuje se*

***NATJEČAJ***

*za popunjavanje radnih mjesta svih učiteljica i učitelja te stručnih suradnika i*

*tehničkog osoblja.*

Povodom Svjetskog dana učitelja koji se obilježava svake godine **5. listopada**, odlučeno je da se izvrše trenutne promjene u nastavnom procesu – zamjena uloga. Tog će dana učenice i učenici preuzeti vodeće uloge, dok će učiteljice, učitelji i ostali radnici škole biti u klupama i surađivati s novim izvoditeljima poslova. Svaki razred sudjeluje u Projektu zamjene uloga. Potrebno je da prema rasporedu odaberete učenike koji će taj dan nastupiti u drugim ulogama: netko kao učiteljica, netko kao domar, spremačica, knjižničarka. Učenici se sami mogu javiti na natječaj uz prethodni dogovor s ostatkom razreda. Potrebno je da svaki natjecatelj priloži molbu u pisanom obliku u kojem će navesti svoje ime i prezime, razred, razloge zašto se prijavljuje na taj posao te supotpis razrednika/ce. Molbe se prikupljaju u knjižnici škole, zaključno s datumom **21. rujan u 12.30 sati**. Molbe se otvaraju sljedeći dan i rezultati će biti na oglasnoj ploči.

**Za prijem na radno mjesto potrebno je zadovoljiti sljedeće uvjete:**

- ozbiljno prihvaćanje radne obaveze na 1 školski sat

- poštivanje dogovora s osobom s kojom se mijenja uloga

- osobni trud u pripremi školskog sata

- držanje dogovora s razrednicom/kom i ostatkom razreda te poštivanje pravila natječaja

- sudjelovanje u svim ostalim školskim aktivnostima tog dana

**PRAVILA NATJEČAJA**

- zamjena uloge (učenik->učitelj) može se obaviti samo jednokratno i to na jedan školski sat

- odabir željenog radnog mjesta (predmeta) odvija se unutar razredne zajednice

- učenik/ca se dužan konzultirati s predmetnim učiteljem kojeg mijenja taj sat

- učitelj/ca je dužan sudjelovati u kreiranju školskog sata i izvođenju istog

- školski se sat upisuje u e-dnevnik prema nast. planu i programu i vrijedi kao svaki drugi

- stručni suradnik ili član osoblja škole dužan je odabranom učeniku dati sve informacije

- zamjena uloga izvodi se isključivo na dan **5.10. (četvrtak)**, a prema rasporedu sati za taj dan

- nagrada za dobru zamjenu ne može biti u obliku novca ili poklona

- svi su natjecatelji (kao i ostali članovi školske zajednice) nagrađeni slobodnim petkom, **6.10.**

***Pozivamo vas da se svi uključite u Projekt zamjene uloga te da taj dan obilježimo veselo!***